২৯ মাসেও সংস্কার কাজ শেষ হয়নি হোটেল ইন্টারকন্টিনেন্টালের। কবে শেষ হবে সেটিও নিশ্চিত করে কেউ বলতে পারছেন না। নির্ধারিত সময়ে কাজ শেষ না করে বরং পাঁচ দফায় কাজের সময় বাড়ানো হয়েছে। একই সঙ্গে পাল্লা দিয়ে বেড়েছে ব্যয়ও। ফলে ৪৩০ কোটি টাকার সংস্কার প্রকল্প এখন দাঁড়িয়েছে ৭২০ কোটি টাকায়। আর নির্ধারিত সময়ে হোটেলটির সংস্কার কাজ শেষ না হওয়ায় হোটেলের শ্রমিক কর্মচারীদের মধ্যে অসন্তোষ বিরাজ করছে। হোটেল সংস্কারের জন্য তাদের যে অগ্রিম ছুটি দেওয়া হয়েছিল সেই ছুটির মেয়াদও শেষ হচ্ছে চলতি বছর। হোটেল শেরাটন দায়িত্ব ছেড়ে দেওয়ার পর সরকারি এই হোটেলটির নিয়ন্ত্রক সংস্থা বাংলাদেশ সার্ভিসেস লি. (বিএসএল) ‘রূপসী বাংলা’ নামে কিছুদিন পরিচালনা করে। ২০১২ সালের ১৯ ফেব্রুয়ারি হোটেলটি পরিচালনার জন্য সরকারের চুক্তি হয় আন্তর্জাতিক চেইন হোটেল ইন্টারকন্টিনেন্টালের সঙ্গে। ৩০ বছর মেয়াদি এই চুক্তির পর ইন্টারকন্টিনেন্টাল কর্তৃপক্ষ সংস্কারের লক্ষ্যে ২০১৪ সালের ১ সেপ্টেম্বর হোটেলটি পুরোপুরি বন্ধ করে দেয়।